CELEX: 62020TN0764
Language: da
Date: 2020-12-23 00:00:00
Title: Sag T-764/20: Sag anlagt den 23. december 2020 — Anhui Wanwei Updated High-Tech Material Industry og Inner Mongolia Mengwei Technology mod Kommissionen

22.2.2021   
            
            
               DA
            
            
               Den Europæiske Unions Tidende
            
            
               C 62/39
            
         
      Sag anlagt den 23. december 2020 — Anhui Wanwei Updated High-Tech Material Industry og Inner Mongolia Mengwei Technology mod Kommissionen
      (Sag T-764/20)
      (2021/C 62/50)
      Processprog: engelsk
      
         Parter
      
      
         Sagsøgere: Anhui Wanwei Updated High-Tech Material Industry Co. Ltd (byen Chaohu, Kina) og Inner Mongolia Mengwei Technology Co. Ltd (byen Bai, Kina) (ved advokaterne J. Cornelis, F. Graafsma og E. Vermulst)
      
         Sagsøgt: Europa-Kommissionen
      
         Sagsøgernes påstande
      
      
                  —
               
               
                  Kommissionens gennemførelsesforordning (EU) 2020/1336 af 25. september 2020 om indførelse af endelig antidumpingtold på importen af visse former for polyvinylalkohol med oprindelse i Folkerepublikken Kina (1) annulleres.
               
            
                  —
               
               
                  Europa-Kommissionen tilpligtes at betale sagsøgernes sagsomkostninger.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgerne fremsat fem anbringender.
      
                  1.
               
               
                  Første anbringende om, at artikel 2, stk. 6, litra a), i Europa-Parlamentets og Rådets forordning (EU) 2016/1036 af 8. juni 2016 om beskyttelse mod dumpingimport fra lande, der ikke er medlemmer af Den Europæiske Union (»grundforordningen«), fastsætter en fremgangsmåde og skaber en undtagelse, som ikke er foreskrevet i WTO’s antidumpingaftale og derfor ikke kan anvendes.
               
            
                  2.
               
               
                  Andet anbringende om, at sagsøgte har tilsidesat grundforordningens artikel 2, stk. 6, litra a), ved at fastslå, at de mexicanske regnskaber ikke var umiddelbart tilgængelige, ved at tilsidesætte sin pligt til at udvise omhu, da sagsøgte undlod at tage hensyn til meningsfulde data, der ville have udelukket Tyrkiet som det passende repræsentative land, og ved ikke at udvælge Mexico som det mest passende repræsentative land.
               
            
                  3.
               
               
                  Tredje anbringende om, at der er sket en tilsidesættelse af grundforordningens artikel 2, stk. 10, ved at der er foretaget en justering for en skønnet provision, og at der er anlagt et åbenbart urigtigt skøn ved konstateringen af, at Wanwei handler som en agent, der arbejder på provisionsbasis, ved at kravet om en rimelig sammenligning ikke er blevet overholdt, og ved at der er foretaget en opjustering af den normale værdi for ikkerefusionsberettiget moms.
               
            
                  4.
               
               
                  Fjerde anbringende om, at der er sket en tilsidesættelse af grundforordningens artikel 3, stk. 2, og 3, og at der er anlagt et åbenbart urigtigt skøn ved konstateringen af et prisunderbud, og at der følgelig er sket en tilsidesættelse af grundforordningens artikel 3, stk. 6, ved at der ikke er foretaget en segmentopdelt prisunderbudsanalyse, ved at der ikke er foretaget de nødvendige justeringer for kvalitetsforskelle, og ved at der ikke er påvist noget prisunderbud for varen som helhed.
               
            
                  5.
               
               
                  Femte anbringende om, at der er sket en tilsidesættelse af sagsøgernes ret til forsvar, ved at det er blevet afslået at fremlægge visse oplysninger, der er nødvendige for at kunne kommentere underbudsanalysen.
               
            
         (1)  EUT 2020, L 315, s. 1.